b'\n_START_ARTICLE_\nJosip Ferfolja\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je kon\xc4\x8dal v rojstnem kraju, po kon\xc4\x8dani gimnaziji v Gorici pa je v Pragi \xc5\xa1tudiral pravo in ga leta 1906 kon\xc4\x8dal z doktoratom. Ferfolja se je \xc5\xbee v dija\xc5\xa1kih letih v Gorici vklju\xc4\x8deval v mladinske organizacije in bil med ustanovitelji in podpredsednik Akademi\xc4\x8dnega ferijalnega dru\xc5\xa1tva Adrija. Po kon\xc4\x8danem \xc5\xa1tudiju je dve leti v Gorici opravljal sodno in odvetni\xc5\xa1ko prakso, nakar je kot odvetni\xc5\xa1ki pripravnik v Tolminu delal v odvetni\xc5\xa1ki pisarni dr. Rudolfa Gruntarja, leta 1913 pa je v Trstu odprl lastno odvetni\xc5\xa1ko pisarno._NEWLINE_Kmalu se je odlo\xc4\x8dil za politi\xc4\x8dno delo. Leta 1918 je postal \xc4\x8dlan jugoslovanske socialno demokratske stranke; veliko je pisal v slovenske socialisti\xc4\x8dne liste (Zarja, Rde\xc4\x8di prapor in druge). Bil je privr\xc5\xbeenec Majni\xc5\xa1ke deklaracije in 1918 \xc4\x8dlan Narodnega sveta v Trstu; ta ga je poslal v Prago na kongres \xc4\x8de\xc5\xa1ke socialno demokratske stranke kjer je pojasnjeval dejanski polo\xc5\xbeaj Slovencev in Hrvatov v Kraljevini Italiji. Odlo\xc4\x8dno je nasprotoval vklju\xc4\x8ditvi slovenske socialne demokracije na Primorskem v italijansko socialisti\xc4\x8dno stranko. Ker je prevladovalo nasprotno mnenje, se je bolj jugoslovansko usmerjeni Ferfolja v naslednjih letih vedno bolj oddeljeval strankarskemu politi\xc4\x8dnemu delu. Skupaj z dr. Maksom Jeri\xc4\x8dem je organiziral pravno pomo\xc4\x8d soobto\xc5\xbeenim na II. tr\xc5\xbea\xc5\xa1kem procesu proti Pinku Toma\xc5\xbei\xc4\x8du in se med 2. svetovno vojno aktivno vklju\xc4\x8dil v Osvobodilno fronto in narodnoosvobodilno borbo. Ko je bil v leta 1944 v Trstu ustanovljen \xc5\xa1ir\xc5\xa1i okro\xc5\xbeni odbor OF, je bil Josip Ferfolja-O\xc4\x8dka izvoljen za predsednika tr\xc5\xbea\xc5\xa1kega OO OF. Po osvoboditvi je sodeloval v Mestnem osvobodilnem svetu Trsta in v glavnem odboru Slovensko-italijanske antifa\xc5\xa1isti\xc4\x8dne unije. To pa ni trajalo dolgo. Vedno demokrati\xc4\x8dno in svobodoljubno usmerjeni Ferfolja ni odobraval dejanj in stali\xc5\xa1\xc4\x8d Slovensko-italijanske antifa\xc5\xa1isti\xc4\x8dne unije, posebno ne njene nestrpnosti do druga\xc4\x8de misle\xc4\x8dih zavednih Slovencev, narodnostne mla\xc4\x8dnosti in nejasnosti glede pogledov na bodo\xc4\x8dnost Trsta. Zato je skupaj s Ton\xc4\x8di\xc4\x8dem zbral skupino nestrankarsko vezanih politikov in jih zdru\xc5\xbeil v gibanju Neodvisni Slovenci v Trstu. Na njuno pobudo so se 13. januarja 1950 prvi\xc4\x8d sestali zastopniki Slovenske kulturno-gospodarske zveze, gori\xc5\xa1ke Slovenske demokratske zveze in Neodvisnih Slovencev ter ustanovili Akcijski odbor za obrambo Svobodnega tr\xc5\xbea\xc5\xa1kega ozemlja. V tr\xc5\xbea\xc5\xa1ki ob\xc4\x8dini je na upravnih volitvah 1952 kandidiral na Slovenski narodni listi, ki je zdru\xc5\xbeevala predstavnike prej omenjenih politi\xc4\x8dnih skupin. _NEWLINE_Ferfolja je veliko je naredil za delavstvo, za njegovo splo\xc5\xa1no izobrazbeno in kulturno delovanje ter bil kljub politi\xc4\x8dnemu nihanju gore\xc4\x8d privr\xc5\xbeenec in organizator boja za narodno osamosvojitev avtohtonega slovenskega prebivalstva, pri tem pa ostal stvaren in znal \xc5\xa1ir\xc5\xa1e narodne interese predpostaviti svojim osebnim idejam in pogledom.'